2022.9.23.
HU
Az Európai Unió Hivatalos Lapja
C 364/3
A pénzforgalomba szánt új euróérmék nemzeti előlapja (2022/C 364/03)
A pénzforgalomba szánt euróérmék törvényes fizetőeszköznek minősülnek az euróövezet egészében.
A nyilvánosság és a pénzérméket kezelő felek tájékoztatása céljából a Bizottság közzéteszi az új érmék rajzolatának leírását (1).
Az Európai Unió Tanácsának 2022. július 12-i határozata (2) szerint a Horvát Köztársaság teljesítette az euró 2023.
január 1-jei bevezetéséhez szükséges feltételeket.
A Horvát Köztársaság tehát 2023. január 1-jétől euróérméket fog kibocsátani az Európai Központi Bank által jóváhagyott mennyiségben (az Európai Unió működéséről szóló szerződés 128. cikke (2) bekezdésének megfelelően).
1 Eurócent
2 Eurócent
5 Eurócent
10 Eurócent
20 Eurócent
50 Eurócent
1 Euró
2 Euró
Kibocsátó ország: Horvát Köztársaság A kibocsátás időpontja: 2023. január 1.
A rajzolatok leírása 1, 2 és 5 eurócent: Glagolita betűk, a háttérben a horvát címer „sakkmintájával”.
Az érme középső része a „HR” betűket ábrázolja szögletes glagolita írással, ligatúra formájában.
A „HR” Horvátország hivatalos ISO 3166-1 alpha-2 kódja.
A glagolita írás a két szláv írásmód közül a régebbi (a másik a cirill betűs írás).
A glagolita ábécét feltehetően Konstantin (szent Cirill) alkotta meg a görög ábécé alapján, hogy népszerűsítse a kereszténységet a szlávok körében.
Görög eredete ellenére a glagolita írás önálló írásmód, amelyet a horvátok a 9. század második felében kezdtek el használni.
A 12. század végére már csak ők használták és fejlesztették tovább.
A Gutenbergbiblia megjelenése után mindössze 28 évvel, 1483-ban nyomtatták ki Horvátországban a „Misal po zakonu rimskoga dvora” (Missale Romanum Glagolitice) című művet, amelyet horvát (szögletes) glagolita írással szedtek.
Ez volt az óhorvát liturgia nyelvén nyomtatott legelső könyv, egyúttal az első olyan nyomtatvány Európában, amely nem latin nyelven és nem latin betűkkel íródott.
Horvátországban a 19. század első feléig használták a glagolita ábécét, ami a horvát identitás fontos részévé vált.
A „HR” ligatúra alatt jobbra a Horvát Köztársaság címerének „sakkmintája” látható.
Az érme felső részén középen a kibocsátás éve, alsó részén középen pedig a kibocsátó ország neve jelenik meg.
Az érme külső gyűrűjén az európai zászló 12 csillaga látható.
(1) Az egyéb euróérmékkel kapcsolatban lásd: HL C 373., 2001.12.28., 1. o., HL C 254., 2006.10.20., 6. o.
és HL C 248., 2007.10.23., 8. o. (2) A Tanács határozata (2022. július 12.) az euro Horvátország általi, 2023. január 1-jén történő bevezetéséről (HL L 187., 2022.7.14., 31. o.).